次韵同年蔡仲平察院遊西湖
作者：王之道
朝代：宋

paragraphs: 朝日不受霧，晴光似暉暉。
忽然快我心，清風爲解圍。
坐見九里松，旌幢碧相依。
天竺了在望，上有祥雲微。
西湖一千頃，圓荷覆青衣。
輕舟競遊覽，往往俗客稀。
幸及新雨霽，欣逢露初晞。
水光與山色，高低映郊畿。
佳哉氣葱鬰，觀闕何巍巍。
誰云門庭遠，咫尺永天威。
諸公萃俊傑，高論玉麈揮。
載酒旨且多，不醉無庸歸。
餘歡到獻酢，灔灔雙鴛飛。
新詩爛錦段，想見勞心機。
顧我雖百拙，續貂重相違。
明年若重來，種種當如幾。